b'\n_START_ARTICLE_\nRinoceront de Sumatra\n_START_SECTION_\nTaxonomia i nom\n_START_PARAGRAPH_\nEl primer rinoceront de Sumatra documentat fou abatut a 16 km de Fort Marlborough, prop de la costa oest de Sumatra, el 1793. Els dibuixos de l\'animal, i una descripci\xc3\xb3 escrita, s\'enviaren al naturalista Joseph Banks, llavors president de la Royal Society of London, qui public\xc3\xa0 un treball sobre l\'esp\xc3\xa8cimen aquell any. No fou fins al 1814, tanmateix, quan se li don\xc3\xa0 un nom cient\xc3\xadfic a l\'esp\xc3\xa8cie, per Johann Fischer von Waldheim, un cient\xc3\xadfic i conservador alemany de l\'State Darwin Museum de Moscou, R\xc3\xbassia._NEWLINE_El nom cient\xc3\xadfic Dicerorhinus sumatrensis prov\xc3\xa9 dels termes grecs di (\xce\xb4\xce\xb9, que significa "dos"), cero (\xce\xba\xce\xad\xcf\x81\xce\xb1\xcf\x82, que significa "banya"), i rhinos (\xcf\x81\xce\xb9\xce\xbd\xce\xbf\xcf\x82, que significa "nas". Sumatrensis significa "de Sumatra, l\'illa indon\xc3\xa8sia on es descobr\xc3\xad l\'esp\xc3\xa8cie de rinoceront. Carolus Linnaeus va classificar originalment tots els rinoceronts en el g\xc3\xa8nere Rhinoceros; per tant l\'esp\xc3\xa8cie s\'identificava llavors com a Rhinoceros sumatrensis. Joshua Brooke, veient les dues banyes del rinoceront, va canviar el rinoceront de Sumatra a un g\xc3\xa8nere diferent del g\xc3\xa8nere de rinoceronts d\'una banya Rhinoceros, posant-lo al g\xc3\xa8nere Didermocerus l\'any 1828. Constantin Wilhelm Lambert Gloger va proposar el nom Dicerorhinus el 1841. El 1868, John Edward Gray va proposar el nom Ceratorhinus. Normalment s\'utilitzaria el nom antic, per\xc3\xb2 una norma del 1977 de la Comissi\xc3\xb3 Internacional de Nomenclatura Zool\xc3\xb2gica establ\xc3\xad el nom de g\xc3\xa8nere correcte Dicerorhinus._NEWLINE_Existeixen tres subesp\xc3\xa8cies:_NEWLINE_D. s. sumatrensis (o rinoceront de Sumatra occidental). Nom\xc3\xa9s en queden 170-230 exemplars, la majoria en els parcs nacionals de Buki Barisan Selatan i Gunung Leuser a Sumatra. Tamb\xc3\xa9 en viuen uns 75 a la Mal\xc3\xa0isia peninsular. Les amenaces principals en aquesta subesp\xc3\xa8cie s\xc3\xb3n la p\xc3\xa8rdua d\'h\xc3\xa0bitat i la ca\xc3\xa7a furtiva il\xc2\xb7legal. Hi ha una lleugera difer\xc3\xa8ncia gen\xc3\xa8tica entre aquesta subesp\xc3\xa8cie i l\'oriental. Els rinoceronts de la Mal\xc3\xa0isia peninsular es coneixien com a D. s. niger, per\xc3\xb2 m\xc3\xa9s tard es reconegueren com a similars als rinoceronts de l\'oest de Sumatra._NEWLINE_D. s. harrissoni (tamb\xc3\xa9 conegut com a rinoceront de Sumatra oriental o rinoceront de Borneo). Era un animal com\xc3\xba a Borneo; tot i que ara s\'estima que nom\xc3\xa9s en queden uns 50. La poblaci\xc3\xb3 coneguda de Borneo viu a Sabah. Hi ha informes no confirmats d\'animals que sobreviuen a Sarawak i Kalimantan. Aquesta subesp\xc3\xa8cie s\'anomena en honor a Tom Harrisson, qui va treballar molt en la zoologia i antropologia de Borneo durant els anys 60. La subesp\xc3\xa8cie de Borneo \xc3\xa9s notablement m\xc3\xa9s petita que les altres dues._NEWLINE_D. s. lasiotis, (o rinoceront de Sumatra septentriona). Vivien a \xc3\x8dndia i Bangladesh per\xc3\xb2 s\'ha declarat extingit en aquests pa\xc3\xafsos. Informes no confirmats suggereixen que n\'hi ha una poblaci\xc3\xb3 petita que encara sobreviu a Birm\xc3\xa0nia, per\xc3\xb2 la situaci\xc3\xb3 pol\xc3\xadtica en el pa\xc3\xads no n\'ha perm\xc3\xa8s la verificaci\xc3\xb3. El nom lasiotis deriva de la paraula grega que vol dir "orelles peludes". Estudis posteriors mostraren que el p\xc3\xa8l de l\'orella era el mateix que el d\'altres rinoceronts de Sumatra, per\xc3\xb2 D. s. lasiotis continuaren sent una subesp\xc3\xa8cie perqu\xc3\xa8 era for\xc3\xa7a m\xc3\xa9s gran que altres subesp\xc3\xa8cies.\n_START_SECTION_\nEvoluci\xc3\xb3\n_START_PARAGRAPH_\nEls rinoceronts ancestrals divergiren d\'altres perissod\xc3\xa0ctils durant el Ipresi\xc3\xa0. La comparaci\xc3\xb3 de l\'ADN mitocondrial suggereix que els avantpassats dels rinoceronts moderns se separen dels avantpassats de la fam\xc3\xadlia dels \xc3\xa8quids al voltant de fa uns 50 milions d\'anys. La fam\xc3\xadlia vivent, la Rhinocerotidae, va apar\xc3\xa8ixer durant l\'Eoc\xc3\xa8 tard\xc3\xa0 a Eur\xc3\xa0sia, i els avantpassats de les esp\xc3\xa8cies de rinoceront vivent es dispersaren d\'\xc3\x80sia durant el Mioc\xc3\xa8._NEWLINE_El rinoceront de Sumatra es considera la menys derivada de les esp\xc3\xa8cies vivents, ja que comparteix m\xc3\xa9s caracter\xc3\xadstiques amb els seus avantpassats del Mioc\xc3\xa8. Proves paleontol\xc3\xb2giques en el registre f\xc3\xb2ssil daten el g\xc3\xa8nere Dicerorhinus al Ipresi\xc3\xa0, fa entre 23 i 16 milions d\'anys. Alguns f\xc3\xb2ssils s\'han classificat com a membres de Dicerorhinus, per\xc3\xb2 no hi ha altres esp\xc3\xa8cies recents en el g\xc3\xa8nere. La dataci\xc3\xb3 molecular suggereix una partici\xc3\xb3 de Dicerorhinus de les altres quatre esp\xc3\xa8cies vivent de fa 25,9 \xc2\xb1 1,9 milions d\'anys. S\'han proposat tres hip\xc3\xb2tesis per la relaci\xc3\xb3 entre el rinoceront de Sumatra i les altres esp\xc3\xa8cies vivents. Una hip\xc3\xb2tesi suggereix que el rinoceront de Sumatra est\xc3\xa0 molt relacionat amb els rinoceronts negre i blanc d\'\xc3\x80frica, posant com a prova que l\'esp\xc3\xa8cie t\xc3\xa9 dues banyes, en comptes d\'una. Altres taxonomistes consideren el rinoceront de Sumatra un t\xc3\xa0xon germ\xc3\xa0 dels rinoceronts de l\'\xc3\x8dndia i de Java perqu\xc3\xa8 la seva distribuci\xc3\xb3 \xc3\xa9s molt similar. Una tercera hip\xc3\xb2tesi, basada en an\xc3\xa0lisis m\xc3\xa9s recents, tanmateix, suggereixen que els dos rinoceronts africans, els dos rinoceronts asi\xc3\xa0tic i el rinoceront de Sumatra representen tres llinatges essencials diferents que se separen va 25,9 milions d\'anys, i per tant \xc3\xa9s incert quin grup va divergir primer._NEWLINE_Degut a les caracter\xc3\xadstiques semblants morfol\xc3\xb2giques, es creu que el rinoceront de Sumatra est\xc3\xa0 estretament relacionat amb l\'extingit rinoceront llanut (Coelodonta antiquitatis). El rinoceront llanut, anomenat pel seu pelatge que comparteix amb el rinoceront de Sumatra, va apar\xc3\xa8ixer per primer cop a la Xina i cap al Plistoc\xc3\xa8 superior es va distribuir per tot el continent d\'Eur\xc3\xa0sia, des de Corea fins a Espanya. Els rinoceronts llanuts sobrevisqueren a l\'\xc3\xbaltima edat de gel, per\xc3\xb2 com el mamut llanut, la majoria o tots s\'extingiren fa 10.000 anys. Encara que alguns estudis morfol\xc3\xb2gics q\xc3\xbcestionaren la relaci\xc3\xb3, les an\xc3\xa0lisis moleculars recents han donat suport a les dues esp\xc3\xa8cies com a t\xc3\xa0xons germans.\n_START_SECTION_\nDescripci\xc3\xb3\n_START_PARAGRAPH_\nEn aquesta esp\xc3\xa8cie es donen un bon nombre de caracter\xc3\xadstiques primitives que la diferencien clarament de les altres quatre que existeixen en l\'actualitat, entre elles la pres\xc3\xa8ncia d\'incisius en els individus adults (perduts durant la inf\xc3\xa0ncia en altres esp\xc3\xa8cies, que empren els seus llavis endurits per tallar la vegetaci\xc3\xb3 de la qual s\'alimenten) i una capa de p\xc3\xa8l marr\xc3\xb3-vermell\xc3\xb3s que recobreix el seu cos, encara que els individus vells tendeixen a perdre-la._NEWLINE_Al contrari que els rinoceronts de l\'\xc3\x8dndia i Java, el rinoceront de Sumatra \xc3\xa9s l\'\xc3\xbanic asi\xc3\xa0tic que no posseeix una sola banya, sin\xc3\xb3 dues, com els rinoceronts africans. El registre f\xc3\xb2ssil indica que aquesta esp\xc3\xa8cie ha rom\xc3\xa0s pr\xc3\xa0cticament invariable en els \xc3\xbaltims dos milions d\'anys, i que no est\xc3\xa0 especialment emparentada amb cap dels rinoceronts actuals. Els seus parents m\xc3\xa9s propers semblen ser esp\xc3\xa8cies extintes a la fi del Plistoc\xc3\xa8 com el rinoceront llanut, el rinoceront estepari o el rinoceront de Merck, que visqueren en diferents llocs d\'\xc3\x80sia i Europa._NEWLINE_L\'altura a les espatlles \xc3\xa9s de nom\xc3\xa9s 1,4 metres en el cas dels mascles; les femelles, que s\xc3\xb3n m\xc3\xa9s petites, poden fins i tot mesurar nom\xc3\xa9s 90 cent\xc3\xadmetres d\'altura. Els mascles tamb\xc3\xa9 tenen unes banyes m\xc3\xa9s desenvolupades, sobretot el de davant. Un rinoceront de Sumatra madur fa entre 120 i 145 cm d\'altura a l\'espatlla, i el seu cos t\xc3\xa9 una longitud d\'uns 250 cm i pesa de 500 a 800 kg, tot i que els exemplars m\xc3\xa9s grans en zoos han arribat a pesar fins a 1000 kg. Com les esp\xc3\xa8cies africanes, t\xc3\xa9 dues banyes. La m\xc3\xa9s gran \xc3\xa9s la nasal, que t\xc3\xadpicament fa entre 15 i 25 cm, encara que la m\xc3\xa9s llarga que se s\xc3\xa0piga en un esp\xc3\xa8cimen \xc3\xa9s de 81 cm. La posterior \xc3\xa9s m\xc3\xa9s petita, que normalment fa menys de 10 cm, i sovint m\xc3\xa9s petita que un tirador. La banya nasal tamb\xc3\xa9 s\'anomena banya anterior, i la banya petita posterior es pot anomenar banya frontal. Les banyes s\xc3\xb3n de color gris fosc o negrer. Els mascles tenen banyes m\xc3\xa9s grans que les femelles, encara que l\'esp\xc3\xa8cie no mostra dimorfisme sexual. El rinoceront de Sumatra viu entre 30 i 45 anys en llibertat, mentre que el r\xc3\xa8cord d\'anys en captivitat \xc3\xa9s una femella de la subesp\xc3\xa8cie D. lasiotis, que va morir amb 32 anys i 8 mesos al Zoo de Londres el 1900._NEWLINE_Dos plecs prims de pell encerclen el cos darrere les potes anteriors i abans de les potes posteriors. El rinoceront t\xc3\xa9 un plec de pell m\xc3\xa9s petit al voltant del seu coll. La pell \xc3\xa9s prima, nom\xc3\xa9s fent de 10 a 16 mm, i en llibertat el rinoceront sembla no tenir greixos subcutanis. El p\xc3\xa8l pot sortir dens (els m\xc3\xa9s densos es troben en els panxells dels joves) o esc\xc3\xa0s, i normalment \xc3\xa9s de color vermell-marron\xc3\xb3s. En llibertat aquest p\xc3\xa8l \xc3\xa9s dif\xc3\xadcil d\'observar perqu\xc3\xa8 els rinoceronts sovint estan recoberts de fang. En captivitat, tanmateix, el p\xc3\xa8l creix i esdev\xc3\xa9 m\xc3\xa9s pelut, segurament degut a menys abrasi\xc3\xb3 de caminar a trav\xc3\xa9s de vegetaci\xc3\xb3. El rinoceront t\xc3\xa9 una taca de p\xc3\xa8l llarg al voltant de les orelles i una mata de p\xc3\xa8l prima al final de la cua, Com tots els rinoceronts, t\xc3\xa9 una visi\xc3\xb3 molt pobre. El rinoceront de Sumatra \xc3\xa9s r\xc3\xa0pid i \xc3\xa0gil, escala muntanyes i travessa pendents escarpades i ribes de rius f\xc3\xa0cilment.\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nMalgrat el seu nom, aquests animals mai han estat restringits a l\'illa de Sumatra. La seva \xc3\xa0rea de distribuci\xc3\xb3 original s\'estenia per les faldes de l\'Him\xc3\xa0laia al Bhutan, \xc3\x8dndia oriental, Birm\xc3\xa0nia, Indoxina, sud de la Xina, Malacca, Sumatra i Borneo, per\xc3\xb2 la ca\xc3\xa7a i la destrucci\xc3\xb3 del seu h\xc3\xa0bitat el fa c\xc3\xb3rrer un greu perill d\'extinci\xc3\xb3 en l\'actualitat. Avui se\'l troba \xc3\xbanicament en \xc3\xa0rees muntanyenques remotes de la pen\xc3\xadnsula de Malacca, Sumatra i nord-est de Borneo, protegides pels governs d\'Indon\xc3\xa8sia i Mal\xc3\xa0isia. _NEWLINE_El rinoceront de Sumatra viu tant en terres baixes i selves pluvials secund\xc3\xa0ries en terres altes, pantans i selves nebuloses. Habita \xc3\xa0rees muntanyoses properes a l\'aigua, particularment valls altes escarpades amb molt sotabosc. El rinoceront de Sumatra habitava en un rang continu per Burma, \xc3\x8dndia oriental i Bangladesh. Informes no confirmats tamb\xc3\xa9 deien que habitaven Cambodja, Laos i el Vietnam. Tots els animals coneguts vius habiten la Mal\xc3\xa0isia peninsular, l\'illa de Sumatra i Sabah, Borneo. Alguns conservacionistes esperen que el rinoceront de Sumatra tamb\xc3\xa9 visqui a Burma, encara que no es consideri aix\xc3\xad. La confusi\xc3\xb3 pol\xc3\xadtica a Burma ha previngut fer valoracions o estudis dels possibles supervivents. Els \xc3\xbaltims informes dels animals extraviats dels l\xc3\xadmits indis foren la d\xc3\xa8cada dels 1990._NEWLINE_El rinoceront de Sumatra est\xc3\xa0 molt repartit per tot el seu abast, m\xc3\xa9s que els altres rinoceronts asi\xc3\xa0tics, que ha fet dif\xc3\xadcil pels conservacionistes protegir els membres de l\'esp\xc3\xa8cie efectivament. Nom\xc3\xa9s hi ha sis \xc3\xa0rees conegudes que tenen comunitats de molts rinoceronts de Sumatra: el Parc Nacional de Bukit Barisan, el Parc Nacional de Gunung Leuser, el Parc Nacional de Kerinci Seblat, el Parc Nacional de Way Kambas a Sumatra, el Parc Nacional de Taman Negara a la Mal\xc3\xa0isia peninsular, i la Reserva Natural de Tabin a Sabah, Mal\xc3\xa0isia a l\'illa de Borneo.\n_START_SECTION_\nComportament\n_START_PARAGRAPH_\nCom altres esp\xc3\xa8cies de rinoceronts, els de Sumatra s\xc3\xb3n animals solitaris i territorials que nom\xc3\xa9s coneixen el grup format per la femella i la seva \xc3\xbanica cria, que pareixen cada 3 o 4 anys. La seva petita grand\xc3\xa0ria \xc3\xa9s especialment \xc3\xbatil per moure\'s a trav\xc3\xa9s de l\'espessa mala herba de les selves del sud-est asi\xc3\xa0tic on viuen. Tamb\xc3\xa9 s\xc3\xb3n uns excepcionals trepadors que es mouen amb molta major facilitat que altres rinoceronts per \xc3\xa0rees muntanyenques. Durant la nit, que \xc3\xa9s quan es registra el seu major grau d\'activitat, mengen una gran varietat de fulles i branques que s\'introdueixen a la boca gr\xc3\xa0cies al seu pr\xc3\xa8nsil llavi superior, de gran mobilitat. Els \xc3\xbanics depredadors d\'aquesta esp\xc3\xa8cie s\xc3\xb3n el tigre i l\'home.\n_START_SECTION_\nConservaci\xc3\xb3\n_START_PARAGRAPH_\nMalgrat les mesures de protecci\xc3\xb3, la ca\xc3\xa7a furtiva amb la finalitat d\'aconseguir les seves banyes segueix produint-se avui dia. Aquestes han estat utilitzades per la medicina tradicional xinesa des d\'almenys el 2600 aC, i en l\'actualitat la major demanda es concentra a la Xina, Taiwan i Corea del Sud, on es ven a preus desorbitats com a suposat remei contra els problemes digestius, l\'epil\xc3\xa8psia, diverses febres, infarts i fins i tot la sida. El 2001 foren detingudes 11 persones al Parc Nacional de Bukit Barisan Selatan de Sumatra per matar nou rinoceronts. S\'estima que de seguir a aquest ritme la ca\xc3\xa7a furtiva, els 300 exemplars que existeixen al m\xc3\xb3n podrien extingir-se en un termini de nom\xc3\xa9s 10 anys, malgrat les dures penes que els governs locals imposen als furtius detinguts, que poden arribar a superar els 3 anys de pres\xc3\xb3.'